মীনা কান্দাসামি
ইলাভেনিল মীনা কান্দাসামি একজন ভারতীয় কবি, ঔপন্যাসিক, অনুবাদক, সমাজকর্মী ও নারীবাদী যিনি তামিলনাড়ুর চেন্নাইয়ে বাস করেন। তিনি নারী ও দলিতদের অধিকার আদায়ের জন্য কাজ করেন। ২০০৬ সালে বার হয় তার কবিতার বই টাচ এবং এর চার বছর পর বার হয় মিজ মিলিটান্সি। বইদ্বয়ের জন্য তিনি ব্যাপকভাবে প্রশংসিত হন। ২০০১-২০০২ থেকে তিনি দ্বিমাসিক ইংরেজি সাময়িকী দলিত সম্পাদনা করে আসছেন। আইওয়া বিশ্ববিদ্যালয়ে আন্তর্জাতিক লেখার প্রোগ্রামে ভারতের প্রতিনিধিত্ব করেছেন তিনি। সাহিত্যকর্মের বাইরে তিনি নারী, রাজনীতি, দলিত, দুর্নীতি প্রভৃতি বিষয়ে বলিষ্ঠ কণ্ঠস্বর। সামাজিক যোগাযোগমাধ্যমে তিনি সরব। তিনি আউটলুক ইন্ডিয়া, দ্য হিন্দুর মত পত্রিকায় কলাম লিখে থাকেন। ২০১২ সালে হায়দ্রাবাদের ওসমানিয়া বিশ্ববিদ্যালয়ে গরুর মাংস খাওয়া বিতর্কে অংশ নিয়ে তিনি আলোচিত-সমালোচিত হন।